CELEX: 52015PC0005
Language: fi
Date: 2015-01-08
Title: Ehdotus EUROOPAN PARLAMENTIN JA NEUVOSTON PÄÄTÖS makrotaloudellisen rahoitusavun myöntämisestä Ukrainalle

|
			
		
		
		52015PC0005
		
			Ehdotus EUROOPAN PARLAMENTIN JA NEUVOSTON PÄÄTÖS makrotaloudellisen rahoitusavun myöntämisestä Ukrainalle /* COM/2015/05 final - 2015/0005 (COD) */
			
				
		
		
			
			   	PERUSTELUT
1.  EHDOTUKSEN TAUSTA
·                    
Ehdotuksen perustelut ja tavoitteet 
EU pyrkii lähentämään suhteita Ukrainaan
huomattavasti kahdenvälistä yhteistyötä pidemmälle siten, että se kattaa
asteittaisen poliittisen assosiaation ja taloudellisen yhdentymisen. Ukraina on
tärkeä maa niin EU:n naapuruuspolitiikassa kuin itäisessä kumppanuudessakin. EU
allekirjoitti kumppanuus- ja yhteistyösopimuksen Ukrainan kanssa vuonna 1998.
Siinä luodaan kehys yhteistyölle kaikilla keskeisillä uudistusalueilla, ja se
on edelleen EU:n ja Ukrainan välisten suhteiden oikeusperusta. Suhteita
lujitettiin edelleen marraskuussa 2009, kun Ukrainan hallitus hyväksyi
EU–Ukraina-assosiaatio-ohjelman, joka saatettiin ajan tasalle vuonna 2011
(EU–Ukraina-yhteistyöneuvosto vahvisti sen kesäkuussa 2013). EU ja Ukraina
allekirjoittivat 21 päivänä maaliskuuta ja 27 päivänä kesäkuuta 2014
assosiaatiosopimuksen, jolla EU:n ja Ukrainan välille luodaan syvä poliittinen
assosiaatio ja taloudellinen yhdentyminen. Sopimus koskee monia eri asioita,
kuten oikeutta, kauppaa ja alakohtaista yhteistyötä esimerkiksi energia-,
liikenne- ja ympäristöasioissa, ja siinä esitetään täsmällisiä sitoumuksia ja
määräaikoja, jotka ovat kummankin sopimuspuolen kannalta vaativia.
Ukrainan taloutta koettelee syvä taantuma,
joka johtuu pitkään jatkuneista makrotalouden epätasapainotiloista ja
rakenteellisista ongelmista. Tilannetta on pahentanut itäisessä Ukrainassa
puhjennut aseellinen konflikti, joka on vaikuttanut voimakkaasti talouteen, kun
tuotantokapasiteetti on huomattavasti pienentynyt ja luottamus heikentynyt.
Entinen presidentti Viktor Janukovytš syrjäytettiin joukkomielenosoitusten
seurauksena ja Ukrainaan nimitettiin uudistusmielinen hallitus helmikuussa
2014. Se käynnisti kunnianhimoiset makrotalouden sopeutusohjelman ja
rakenneuudistusohjelman, joilla on tarkoitus muuttaa maan kestämätön
talousmalli ja luoda pohjaa pitkän aikavälin kestävälle kasvulle. Ohjelman
tukena oli IMF:n 17 miljardin Yhdysvaltain dollarin rahoitusapuohjelma ja
muilta kansainvälisiltä avunantajilta saatu huomattava tuki. 
Poliittisen muutoksen tapahduttua helmikuussa
2014 pidettiin vapaat ja demokraattiset presidentinvaalit (25 päivänä
toukokuuta) ja parlamenttivaalit (26 päivänä lokakuuta). Lisäksi Ukrainan
viranomaiset toteuttivat vuonna 2014 merkittäviä toimia korruption torjumiseksi
ja oikeusvaltion vahvistamiseksi. Joulukuussa 2014 vasta muodostettu hallitus
esitteli kunnianhimoisen toimintasuunnitelman, jossa hahmotellaan
koalitiohallituksen uudistusohjelmaa. Alkuvuodesta 2015 on tarkoitus esittää
kattava kansallinen uudistusstrategia, joka sisältää vuonna 2015–2017
toteutettavia taloudellisia, poliittisia, oikeuslaitosta koskevia ja
hallinnollisia uudistustoimenpiteitä, joita keskipitkän aikavälin
makrotaloudellinen vakaus ja EU–Ukraina-assosiaatiosopimuksen täytäntöönpano
edellyttävät. 
Itä-Ukrainan aseellinen konflikti, lisääntyvä kaupan rajoittaminen Venäjän toimesta ja Venäjän ja
Ukrainan välisen maakaasukiistan kärjistyminen ovat kuitenkin vakavasti
vaikeuttaneet viranomaisten uudistustyötä. Tämän seurauksena Ukrainan
talouden taantuma on muodostunut vakavammaksi kuin kansainväliset avunantajat
alun perin odottivat. Kriisin odotetaan pitkittyvän, kun Ukrainan talous
supistuu myös vuonna 2015. Itä-Ukrainan konfliktista johtuva vientitulojen
menetys ja luottamuskriisi on alentanut maan valuutan arvoa voimakkaasti ja
supistanut valuuttavarantoa. Nykytilanteessa Ukraina ei saa velkaa
kansainvälisiltä markkinoilta, eikä tilanteen odoteta muuttuvan lyhyellä
aikavälillä. Sen vuoksi on syntynyt huomattava ulkoisen rahoituksen lisävaje.
Nämä tekijät huomioon ottaen on tarpeen
lisätä virallista rahoitusapua, jotta Ukrainan lyhyen aikavälin
maksutasetarpeisiin voidaan vastata ja täydentää valuuttavarantoa ja jotta
voidaan tukea viranomaisten uudistusohjelmaa, erityisesti energia- ja
pankkisektorin rakenneuudistuksen osalta. Tuki on tärkeää myös sijoittajien
luottamuksen lisäämiseksi. Luottamuksen lisääminen on keskeistä, jos Ukrainan
talous halutaan saada takaisin kestävälle kasvu-uralle.
Ukrainan viranomaiset pyysivät EU:lta 2
miljardin euron makrotaloudellista rahoitusapua 9
päivänä syyskuuta 2014. Pyyntö esitettiin uudelleen 15 päivänä joulukuuta 2014
päivätyssä kirjeessä. Ottaen huomioon nämä pyynnöt ja Ukrainan taloustilanteen
– erityisesti huomattavat ulkoisen rahoituksen lisätarpeet – Euroopan
komissio esittää Euroopan parlamentille ja neuvostolle ehdotuksen enintään 1,8
miljardin euron makrotaloudellisen rahoitusavun myöntämisestä Ukrainalle
keskipitkän aikavälin lainoina. 
Ehdotetulla makrotaloudellisella
rahoitusavulla on tarkoitus auttaa Ukrainaa kattamaan vuonna 2015 ja
alkuvuodesta 2016 osa jäljellä olevista ulkoisen rahoituksen lisätarpeista
käynnissä olevan IMF:n ohjelman yhteydessä. IMF arvioi
nämä lisätarpeet 15 miljardin Yhdysvaltain dollarin suuruisiksi. EU:n apu
myös lieventäisi maksutaseeseen ja julkiseen talouteen kohdistuvia talouden
lyhyen aikavälin haavoittuvuustekijöitä, kun hallituksen sopeutus- ja
uudistusohjelmia tuettaisiin sopivalla paketilla niiden ohessa toteutettavia politiikkatoimenpiteitä,
joista sovitaan Ukrainan viranomaisten kanssa yhteisymmärryspöytäkirjassa.
Komissio katsoo, että poliittiset ja
taloudelliset edellytykset ehdotetun suuruiselle ja tyyppiselle
makrotaloudelliselle rahoitusavulle täyttyvät.
·                    
Yleinen tausta
Ukrainaa koettelee syvä taantuma, joka johtuu
pitkään jatkuneista talous- ja rakenneongelmista. Tilannetta pahentaa maan
itäosan aseellinen konflikti, joka ei ole ainoastaan tuhonnut Ukrainan
tuotantokapasiteettia vaan myös huomattavasti heikentänyt kotitalouksien ja
yritysten luottamusta. Lyhyen aikavälin talousnäkymiin on lisäksi viime
kuukausina vaikuttanut heikentävästi se, että on toteutettu erittäin
tarpeellisia vakautustoimia, joilla pyritään vähentämään epätasapainoja ja
turvaamaan julkisen talouden kestävyys ja ulkoinen kestävyys. Tämän seurauksena
kokonaistuotannon odotetaan supistuvan noin 7 prosenttia vuonna 2014.
Talouden voimakkaasta supistumisesta ja
konservatiivisesta keskuspankkipolitiikasta huolimatta inflaatiopaineet ovat
edelleen suuret, mikä kertoo valuutan heikkenemisestä ja säänneltyjen
hintojen mukautuksesta (erityisesti yleishyödyllisten palvelujen hinnat).
YKHI-inflaatio kiihtyi marraskuussa 21,8 prosenttiin edelliseen vuoteen
verrattuna, ja sen odotetaan lähitulevaisuudessa vielä kiihtyvän, kun valuutan
heikentymisen vaikutus tulee täysimääräisesti esiin. Sen jälkeen, kun hryvnian
kellutus alkoi helmikuussa, valuutta on menettänyt lähes 50 prosenttia
arvostaan suhteessa Yhdysvaltain dollariin, mikä on paljon enemmän kuin
alun perin odotettiin. Heikkeneminen oli erityisen voimakasta elo–syyskuussa.
Se pakotti keskuspankin toteuttamaan eräitä hallinnollisia toimenpiteitä ja
valuuttasäännöstelyä. Lisäksi se toteutti joitakin
valuuttamarkkinainterventioita, joilla onnistuttiin vakauttamaan vaihtokurssi
tilapäisesti ennen lokakuun parlamenttivaaleja. Samaan aikaan nämä toimenpiteet
vaikuttivat kielteisesti yritystoimintaan ja johtivat jo vähäisten
valuuttavarantojen nopeaan ehtymiseen. Valuutta on heikentynyt voimakkaasti
marraskuusta lähtien, kun hallinnollista säännöstelyä helpotettiin hieman.
Heikko talouden toimeliaisuus ja valuutan
voimakkaasta heikkenemisestä johtuva ulkomaan valuutan määräisten lainojen
korkomenojen kasvu sekä veronkantokapasiteetin huomattava heikkeneminen maan
itäosissa johtivat budjettialijäämän kasvuun vuonna 2014 siitä
huolimatta, että viranomaiset ottivat käyttöön julkisen talouden säästötoimia[1].
Valtiovarainministeriön tuoreimpien ennusteiden mukaan vuonna 2014 julkisen
talouden alijäämä kasvaa 5,3 prosenttiin suhteessa BKT:hen. 
Julkista taloutta heikensi vuonna 2014
merkittävästi myös vaikeuksissa oleva öljy- ja kaasuyhtiö Naftogaz.
Yhtiön toiminnan tulos on ollut yleensä huomattavan alijäämäinen. Tämä johtuu
siitä, että kotitalouksilta ja kunnallisilta yleishyödyllisiltä yhtiöiltä
veloitettaville maakaasuhinnoille on asetettu hallinnollinen katto, mikä
pakottaa Naftogazin myymään kustannukset alittavaan hintaan ja johtaa yleiseen
toiminnan tehottomuuteen. Vuonna 2014 yhtiön toimintaan vaikutti kielteisesti
hryvnian voimakas heikkeneminen ja tarve kattaa Venäjälle maksamatta olevat
kaasulaskut (myös vuodelta 2013 kertyneet). Tämän vuoksi valtion oli
marraskuuhun mennessä pääomitettava Naftogazia 103 miljardilla Ukrainan
hryvnialla. Määrä on 6,8 prosenttia suhteessa BKT-ennusteeseen. Näin ollen Ukrainan
julkisen talouden alijäämän, johon Naftogazin alijäämä sisältyy, ennustetaan
vuonna 2014 olevan lähes 12 prosenttia suhteessa BKT:hen, kun se vuonna
2013 oli 6,7 prosenttia ja IMF ennusti sen huhtikuussa 2014 olevan 8,5
prosenttia. 
Kasvava budjettialijäämä, valuutan voimakas
heikkeneminen ja huomattava talouden supistuminen on johtanut Ukrainan
julkista velkaa kuvaavien indikaattoreiden huomattavaan heikkenemiseen.
Lokakuun 2014 lopussa julkisen talouden velka oli 63 prosenttia suhteessa
vuodeksi 2014 ennustettuun BKT:hen. Tämä merkitsee lähes 23 prosenttiyksikön
kasvua vuoden 2013 lopusta, jolloin velka oli 40,2 prosenttia suhteessa
BKT:hen. 
Ulkoisten tekijöiden puolella hryvnian
heikkeneminen ja heikko kotimainen kysyntä ovat osaltaan vaikuttaneet vaihtotaseen
huomattavaan sopeutukseen. Vajeen odotetaan vuonna 2014 supistuvan noin 4
prosenttiin suhteessa BKT:hen, kun se vuonna 2013 oli 9,0 prosenttia. Tämä
johtuu kuitenkin lähinnä tuonnin voimakkaasta supistumisesta[2]. Tämän lisäksi yksityisen
sektorin rahavirrat ulkomaille olivat huomattavat, mikä johtui luottamuksen
horjumisesta suuren geopoliittisen epävarmuuden ilmapiirissä[3]. Toukokuusta 2014
alkaen saatu virallinen rahoitus ei ole riittänyt korvaamaan pääomapakoa.
Ukraina sai toukokuusta joulukuuhun bruttomäärältään noin 9 miljardia
Yhdysvaltain dollaria virallista rahoitusta, josta suuri osa käytettiin
erääntyvien velkojen kattamiseen (ks. IMF:n tuki ja muu vuoden 2014 loppuun
mennessä annettu apu). 
Ukrainalle vuonna 2014 annettu mittava
virallinen rahoitusapu ei talouden taantuman syvetessä
ja luottamuskriisin vallitessa ole riittänyt pysäyttämään varantojen
jatkuvaa hupenemista. Vuoden yhdentoista ensimmäisen kuukauden aikana
varannot puolittuivat vuoden 2013 lopun tasosta 10 miljardiin Yhdysvaltain
dollariin. Joulukuussa odotetaan vielä huomattavaa hupenemista kaasulaskujen
maksamisen seurauksena (maksurästit Venäjälle mukaan lukien). Ukrainan
bruttomääräisen valuuttavarannon odotetaankin nyt supistuvan vuoden 2014
loppuun mennessä 7 miljardiin Yhdysvaltain dollariin. Määrä vastaa vuodeksi
2015 ennustettua noin yhden kuukauden tavara- ja palvelutuontia.
IMF hyväksyi 30
päivänä huhtikuuta 2014 Ukrainaa koskevan 10,976 miljardin
erityisnosto-oikeuden suuruisen kaksivuotisen valmiusluottojärjestelyn
(17 miljardia Yhdysvaltain dollaria eli 800 prosenttia maan kiintiöstä). IMF:n
rahoitustukea on täydennetty huomattavalla määrällä muuta virallista ja
kahdenvälistä tukea (EU, Yhdysvallat, Japani ja Kanada). Muut kansainväliset
rahoituslaitokset, kuten Maailmanpankki, EBRD ja EIP, ovat myös huomattavasti
aktivoituneet Ukrainan talouden siirtymävaiheen tukemisessa.
Koska taantuma on odotettua syvempi ja
luottamuskriisien vuoksi pääoman ulosvirtaus on voimakasta, Ukraina tarvitsee
huomattavasti lisää ulkoista rahoitusta vuonna 2015 ja alkuvuodesta 2016.
Rahoitustarpeet johtuvat lähinnä siitä, että hyvin alhaisella tasolla olevaa
valuuttavarantoa on täydennettävä, ja siitä, että yksityistä pääomaa on
virrannut ulos runsaasti. Nämä lisärahoitustarpeet arvioidaan 15 miljardin
Yhdysvaltain dollarin suuruisiksi. Ehdotettu makrotaloudellinen rahoitusapu
kattaisi 16,7 prosenttia lisärahoitusvajeesta.  
·                    
Voimassa olevat säännökset
Ukrainalle on annettu makrotaloudellista rahoitusapua
kolmella eri päätöksellä:
·      Neuvoston päätös, tehty 12 päivänä heinäkuuta 2002, täydentävän
makrotaloudellisen rahoitusavun myöntämisestä Ukrainalle (2002/639/EY)[4]
·      Euroopan parlamentin ja neuvoston päätös N:o 388/2010/EU, annettu 7
päivänä heinäkuuta 2010, makrotaloudellisen rahoitusavun myöntämisestä
Ukrainalle[5]

·      Neuvoston päätös, annettu 14 päivänä huhtikuuta 2014,
makrotaloudellisen rahoitusavun myöntämisestä Ukrainalle (2014/215/EU)[6]
·                    
Johdonmukaisuus suhteessa unionin muuhun
politiikkaan ja muihin tavoitteisiin
Makrotaloudellista rahoitusapua koskeva
ehdotus on johdonmukainen suhteessa EU:n sitoumukseen tukea Ukrainan välitöntä
taloudellista ja poliittista siirtymävaihetta. Ehdotus on johdonmukainen
suhteessa makrotaloudellisen rahoitusapuvälineen poikkeukselliseen luonteeseen
ja sen käyttöä ohjaaviin periaatteisiin, jotka ovat poliittisten ehtojen
täyttyminen, täydentävyys, ehdollisuus ja talouskuri.
Ehdotettu makrotaloudellinen rahoitusapu on
sopusoinnussa Euroopan naapuruuspolitiikan (ENP) tavoitteiden kanssa. Se tukee
osaltaan talouden vakauteen ja talouskehitykseen tähtääviä Euroopan unionin
tavoitteita Ukrainassa ja laajemmin Itä-Euroopan naapurimaissa. Auttamalla
viranomaisia luomaan vakaan makrotalouden kehyksen ja toteuttamaan
kunnianhimoisen rakenneuudistusohjelman ehdotettu apu auttaa parantamaan maalle
annetun muun EU:n rahoitustuen, kuten budjettitukioperaatioiden,
tuloksellisuutta. Ehdotettu makrotaloudellinen rahoitusapu täydentää myös apua,
jota muut monen- ja kahdenväliset avunantajat antavat IMF:n tukeman
talousohjelman yhteydessä.
EU:n makrotaloudellinen rahoitusapu
täydentäisi yhteensä 1,565 miljardin euron suuruisia avustuksia, jotka voidaan
myöntää Euroopan naapuruuspolitiikan rahoitusvälineestä, naapuruuspolitiikan
investointivälineestä, vakauden ja rauhan edistämisvälineestä sekä yhteistä
ulko- ja turvallisuuspolitiikkaa koskevista EU:n talousarviomäärärahoista
vuosina 2014–2020. Vuonna 2014 on jo sidottu 370 miljoonaa euroa. EU:n
makrotaloudellisella rahoitusavulla tuettaisiin Ukrainan viranomaisten
pyrkimyksiä luoda asianmukainen kehys lyhyen aikavälin makrotalouspolitiikan
uudistuksia ja rakenneuudistuksia varten ja lisättäisiin näin EU:n kaikkien
toimenpiteiden, myös muiden rahoitusvälineiden puitteissa toteutettujen
toimien, lisäarvoa ja tuloksellisuutta. Esimerkkinä voidaan mainita
valtiorakenteiden kehittämistä koskeva sopimus ja muut
budjettitukitoimenpiteet. 
Ukrainan taloudelliset yhteydet EU:hun ovat
merkittävät. EU on yksi Ukrainan tärkeimmistä kauppakumppaneista, ja EU:n osuus
on noin kolmannes sen ulkomaankaupasta. Vuonna 2013 Ukrainan tuonnin arvo
EU:sta oli 23,9 miljardia euroa ja viennin arvo EU:hun 18,8 miljardia euroa.
Lisäksi Ukraina on laajasti riippuvainen EU:sta suorien ulkomaisten sijoitusten
ja muiden rahavirtojen osalta. Ukraina ja EU sopivat 27 päivänä kesäkuuta 2014,
että ne perustuvat tulevaisuudessa pitkälle menevän ja laaja-alaisen
vapaakauppa-alueen (DCFTA). Tämä tukee kahdenvälisen tavara- ja palvelukaupan
lisäämistä edelleen ja tuo Ukrainan kauppaa koskevat säännöt ja normit
vähitellen EU:n sääntöjä ja normeja vastaaviksi.
Ukrainan siirtymävaihe on hyvin vaikea, ja
maan talouden romahtaminen on edelleen vaarana. Samaan aikaan uusi hallitus on
julkisesti sitoutunut tekemään huomattavia poliittisia ja taloudellisia
uudistuksia tavoitteenaan torjua korruptiota ja lujittaa instituutioita ja
menettelyjä oikeusvaltioperiaatetta noudattaen. Maassa on myös kehitteillä
talouden uudistusohjelma, jonka tarkoituksena on luoda perusta kestävän kasvun
mallille. Edistyminen näissä tavoitteissa ja uudistusohjelman toteuttamisessa
on äärimmäisen tärkeää onnistuneen siirtymävaiheen tukemiseksi.
2.  INTRESSITAHOJEN KUULEMINEN JA
VAIKUTUSTEN ARVIOINTI
·                    
Intressitahojen kuuleminen
Makrotaloudellinen rahoitusapu on olennainen
osa Ukrainan talouden vakautukseen myönnettävää kansainvälistä tukea.
Laatiessaan tätä rahoitusapua koskevaa ehdotusta komission yksiköt ovat
kuulleet IMF:ää ja muita kansainvälisiä kumppaneita, jotka ottavat käyttöön
mittavia rahoitusohjelmia. Komissio on myös ollut säännöllisesti yhteydessä
Ukrainan viranomaisiin.
·                    
Asiantuntijatiedon käyttö
Komissio on tehnyt ulkopuolisten
asiantuntijoiden avustuksella operatiivisen arvioinnin, jossa tarkasteltiin
Ukrainan julkisten rahoitusketjujen ja hallinnollisten menettelyiden laatua ja
luotettavuutta. Loppukertomus laadittiin elokuussa 2014.
·                    
Vaikutusten arviointi
Makrotaloudellisella rahoitusavulla sekä
siihen liitetyllä talouden sopeutus- ja uudistusohjelmalla helpotetaan Ukrainan
lyhyen aikavälin rahoitustarpeita ja tuetaan toimenpiteitä, joilla pyritään
vahvistamaan maksutasetta ja julkisen talouden kestävyyttä keskipitkällä
aikavälillä sekä vauhdittamaan kestävää kasvua. Rahoitusavulla tuetaan
uudistustoimia seuraavilla osa-alueilla: julkisen talouden hoito ja korruption
torjunta; verohallinto; energiasektorin uudistukset ja sosiaalisen turvaverkon
vahvistaminen, jotta käynnissä olevaa energian vähittäishintatukien poistamista
voidaan kohdennetusti pehmentää; rahoitusalan uudistukset; ja toimenpiteet
liiketoimintaympäristön parantamiseksi.
3.  EHDOTUKSEEN LIITTYVÄT OIKEUDELLISET
NÄKÖKOHDAT
·                    
Ehdotetun toimen lyhyt kuvaus
Euroopan unioni myöntää Ukrainalle
makrotaloudellista rahoitusapua yhteensä enintään 1,8 miljardia euroa
keskipitkän aikavälin lainoina. Rahoitusavulla katetaan osa Ukrainan jäljellä
olevista ulkoisen rahoituksen tarpeista vuosina 2015–16. Komissio on
määritellyt rahoitustarpeet IMF:n arvioiden perusteella. 
Rahoitusapu on tarkoitus maksaa kolmena
lainaeränä. Ensimmäinen erä on tarkoitus maksaa vuoden 2015 puolivälissä.
Toinen erä voitaisiin maksaa vuoden 2015 viimeisellä neljänneksellä. Kolmas ja
viimeinen erä voitaisiin asettaa käyttöön vuoden 2016 ensimmäisen neljänneksen
loppupuolella. Tukea hallinnoi komissio, ja siihen sovelletaan EU:n
varainhoitoasetuksen mukaisia petosten torjuntaa ja muita väärinkäytöksiä
koskevia erityissäännöksiä. 
Komissio ja Ukrainan viranomaiset tekevät
yhteisymmärryspöytäkirjan, joka sisältää ehdotettuun makrotaloudelliseen
rahoitusapuun liittyvät rakenneuudistustoimenpiteet ja niiden ajoitukseen ja
järjestykseen liittyvät näkökohdat. Näillä toimenpiteillä tuetaan viranomaisten
uudistusohjelmaa, edellä mainitun vuosina 2015–17 toteutettavan kansallisen
uudistusstrategian relevantteja osatekijöitä ja EU–Ukraina-assosiaatiosopimuksen
täytäntöönpanoa sekä täydennetään IMF:n, Maailmanpankin ja muiden monen- ja
kahdenvälisten avunantajien kanssa sovittuja ohjelmia. Kuten yleensäkin
makrotaloudellisen rahoitusavun yhteydessä, erien maksamisen ehtona on muun
muassa se, että IMF:n ohjelman puitteissa tehtävien tarkastelujen tulokset ovat
tyydyttäviä ja että Ukraina edelleen nostaa IMF:n varoja.
Euroopan komissio pyrkii pääsemään Ukrainan
viranomaisten kanssa yksimielisyyteen tulevasta kansallisesta
uudistusstrategiasta, jotta myös ehdotettua makrotaloudellista rahoitusapua
koskevassa yhteisymmärryspöytäkirjassa sovittavan ehdollisuuden kitkaton
toteutuminen helpottuu. Näillä politiikkaehdoilla on määrä puuttua joihinkin
perustavaa laatua oleviin heikkouksiin, joita Ukrainan talouteen on vuosien
kuluessa kasautunut. Mahdollisia osa-alueita, joilla ehtoja voitaisiin
periaatteessa asettaa, ovat julkisen talouden hoito ja korruption torjunta;
verohallinto; energiasektorin uudistukset rahoitusalan uudistukset; ja
toimenpiteet liiketoimintaympäristön parantamiseksi.
Päätös maksaa ehdotettu makrotaloudellinen
rahoitusapu kokonaisuudessaan lainoina perustuu Ukrainan kehitystasoon
(mitattuna henkeä kohti lasketuilla tuloilla). Se on myös yhdenmukainen
Maailmanpankin ja IMF:n Ukrainan kanssa toteuttamien järjestelyjen kanssa. 
·                    
Oikeusperusta
Ehdotuksen oikeusperusta on SEUT-sopimuksen
212 artikla. 
·                    
Toissijaisuusperiaate
Koska jäsenvaltiot eivät voi yksin riittävällä
tavalla saavuttaa ehdotuksen tavoitteita, jotka liittyvät Ukrainan
makrotalouden lyhyen aikavälin vakauden palauttamiseen, vaan ne voidaan
saavuttaa paremmin Euroopan unionin tasolla, ehdotuksessa noudatetaan
toissijaisuusperiaatetta. Pääasiallisia syitä ovat kansallisen tason
budjettirajoitteet ja tarve avunantajien laajaan koordinointiin tuen ja sen
tehokkuuden maksimoimiseksi. 
·                    
Suhteellisuusperiaate
Ehdotus on suhteellisuusperiaatteen mukainen.
Siinä ei ylitetä sitä, mikä on tarpeen lyhyen aikavälin makrotalouden vakautta
koskevien tavoitteiden saavuttamiseksi. 
Kuten komissio on todennut valmiusluottojärjestelyn
yhteydessä laadittujen IMF:n arvioiden perusteella, avun määrä kattaa noin 16,7
prosenttia arvioidusta lisärahoitusvajeesta vuonna 2015 ja ja vuoden 2016
ensimmäisellä neljänneksellä. Merkittävää sitoumusta voidaan perustella seuraavilla
seikoilla: Ukrainan poliittinen merkitys Euroopan naapurialueiden vakaudessa; 1
päivänä marraskuuta 2014 väliaikaisesti voimaan tulleessa EU:n ja Ukrainan
välisessä assosiaatiosopimuksessa esitetty maan poliittinen yhdentyminen
EU:hun; ja tämän EU:n naapurimaan tämänhetkinen poikkeuksellisen haastava
tilanne ja siitä seuraava suuri rahoitustarve.
·                    
Rahoitusvälineen valinta
Hankerahoitus tai tekninen apu ei soveltuisi
tai riittäisi makrotaloudellisten tavoitteiden saavuttamiseen. Tärkein
lisäarvo, joka makrotaloudellisesta rahoitusavusta saataisiin verrattuna muihin
EU:n välineisiin, olisi se, että sillä voitaisiin helpottaa nopeasti ulkoisen
rahoituksen vajetta ja edistää vakaan makrotalouden kehyksen luomista – muun
muassa parantamalla maksutaseen kestävyyttä ja talousarviotilannetta – ja
asianmukaisen kehyksen tarjoamista rakenneuudistuksille. Makrotaloudellisella
rahoitusavulla helpotetaan asianmukaisen makrotalouden ja rakennepolitiikan
kokonaiskehyksen käyttöönottoa ja tehostetaan mahdollisesti sitä kautta toimia,
joita Ukrainassa rahoitetaan EU:n muista, kapea-alaisemmista
rahoitusvälineistä. 
4.  TALOUSARVIOVAIKUTUKSET
Suunniteltu rahoitusapu on tarkoitus antaa
lainana ja rahoittaa lainalla, jonka komissio ottaa EU:n lukuun. Rahoitusavun
talousarviokustannukset vastaavat määrää, joka on 9 prosenttia nostettujen
lainojen määrästä ja joka maksetaan budjettikohdasta 01 03 06
(Takuurahaston rahoittaminen) EU:n ulkoista lainanantoa varten tarkoitettuun
takuurahastoon. Kun oletetaan, että ensimmäinen ja toinen lainaerä (yhteensä
1 200 miljoonaa euroa) maksetaan vuonna 2015 ja kolmas 600 miljoonan euron
erä vuonna 2016, takuurahastoon suoritettavat maksut toteutuvat
takuurahastomekanismin hallinnointisääntöjen mukaisesti vuoden 2017
talousarviossa (108 miljoonaa euroa) ja vuoden 2018 talousarviossa (54
miljoonaa euroa). Tämä lisävaikutus talousarvioon rahoitetaan osaksi
kohdentamalla vuosien 2017 ja 2018 ohjeellisessa rahoitussuunnitelmassa
uudelleen makrotaloudellisen rahoitusavun avustuksia (budjettikohta 01 03 02)
ja osaksi käyttämällä monivuotisen rahoituskehyksen otsakkeen 4 sitoumusten
kohdentamatonta marginaalia. Tämä tehdään sen tiedon perusteella, jota on tällä
hetkellä käytettävissä takuurahaston kokonaisrahoitustarpeista. Rahoituksen alustava
jakautuminen on seuraava:
miljoonaa
euroa
   || 2017 || 2018 
 Lisämenot: ||   ||   
 Takuurahaston rahoittaminen ehdotuksen perusteella (ks. rahoitusselvitys) || 108 || 54 
 Rahoituksen lähteet: ||   ||   
 Makrotaloudellinen rahoitusapu (avustukset) 01 03 02 Otsakkeen 4 marginaali || -50 -58 || -40 -14 
5.  LISÄTIEDOT
·                    
Uudelleentarkastelu-, tarkistus- tai
raukeamislauseke
Ehdotus sisältää raukeamislausekkeen.
Ehdotettu rahoitusapu on saatavilla kahden ja puolen vuoden ajan alkaen
ensimmäisestä yhteisymmärryspöytäkirjan voimaantulon jälkeisestä päivästä.
2015/0005 (COD)
Ehdotus
EUROOPAN PARLAMENTIN JA NEUVOSTON PÄÄTÖS
makrotaloudellisen rahoitusavun myöntämisestä
Ukrainalle
EUROOPAN
PARLAMENTTI JA EUROOPAN UNIONIN NEUVOSTO, jotka
ottavat huomioon
Euroopan unionin toiminnasta tehdyn sopimuksen ja erityisesti sen 212 artiklan,
ottavat huomioon
Euroopan komission ehdotuksen[7],

sen jälkeen kun
esitys lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
noudattavat
tavallista lainsäätämisjärjestystä[8],
sekä katsovat
seuraavaa:
(1)       Euroopan unionin ja Ukrainan
suhteita kehitetään osana Euroopan naapuruuspolitiikkaa (ENP) ja itäistä
kumppanuutta. Euroopan unionin ja Euroopan atomienergiayhteisön ja niiden
jäsenvaltioiden sekä Ukrainan välinen assosiaatiosopimus, johon sisältyy
pitkälle menevä ja laaja-alainen vapaakauppasopimus (DCFTA), neuvoteltiin
vuosina 2007–2011 ja parafoitiin vuonna 2012. Ukraina ja unioni
allekirjoittivat assosiaatiosopimuksen 21 päivänä maaliskuuta ja 27 päivänä
kesäkuuta 2014. Assosiaatiosopimuksen merkittäviä osia, jotka koskevat
ihmisoikeuksien, perusvapauksien ja oikeusvaltioperiaatteen kunnioittamista,
poliittista vuoropuhelua ja uudistusta, oikeutta, vapautta ja turvallisuutta
sekä talous- ja rahoitusyhteistyötä, on sovellettu väliaikaisesti 1 päivästä
marraskuuta 2014. 
(2)       Sen jälkeen, kun Ukrainan
perustuslaki vuodelta 2004 palautettiin voimaan, on onnistuneesti pidetty
presidentinvaalit 25 päivänä toukokuuta 2014 ja parlamenttivaalit 26 päivänä
lokakuuta 2014. Sen jälkeen, kun uusi hallitus muodostettiin parlamenttivaalien
tulosta kunnioittaen 2 päivänä joulukuuta 2014, Ukraina on vahvistanut
uudelleen olevansa sitoutunut assosiaatiosopimuksessa annetun kehyksen
mukaisiin poliittisiin ja taloudellisiin uudistuksiin ja esittänyt toimintasuunnitelman,
jossa suunnitellut uudistukset hahmotellaan. 
(3)       Ukrainan suvereniteetin ja
alueellisen koskemattomuuden loukkaaminen ja siitä seurannut sotilaallinen
konflikti on vahingoittanut Ukrainan jo ennestäänkin horjuvaa taloutta ja
rahoitusjärjestelmää. Ukrainan maksutase- ja maksuvalmiustilanne on vaikea.
Tämä liittyy luottamuksen heikkenemiseen ja siitä seuraavaan pääomapakoon sekä
siihen, että julkisen talouden tilanne heikkenee konfliktin välittömien
talousarviokustannusten, odotettua syvemmän taantuman ja separatistien hallussa
olevien alueiden verotulojen menettämisen vuoksi. Samaan aikaan myös aiemmat
rakenteelliset heikkoudet sekä julkiseen talouteen ja ulkoiseen rahoitukseen
liittyvät haavoittuvuustekijät ovat osaltaan vaikuttaneet taloudellisen
tilanteen heikkenemiseen.
(4)       Tässä tilanteessa Ukrainan
ulkoisen rahoituksen tarpeet ovat huomattavasti suuremmat kuin alun perin
määritettiin ja edellyttävät kansainvälisiltä luotottajilta ja avunantajilta
lisää rahoitusapua. Kansainvälinen valuuttarahasto (IMF) on ohjelman
viimeisimmän tarkastelukäynnin yhteydessä määrittänyt huomattavan
rahoitustarpeen. Rahoitustarve on suurempi kuin kansainvälisen yhteisön tähän
mennessä antamia sitoumuksia vastaava rahoitus, johon kuuluu neuvoston päätöksen
N:o 2002/639/EY[9],
Euroopan parlamentin ja neuvoston päätöksen N:o 388/2010/EU[10] ja neuvoston päätöksen
2014/215/EU[11]
nojalla myönnetty unionin makrotaloudellinen apu.
(5)       Unioni on useissa yhteyksissä
ilmoittanut olevansa sitoutunut tukemaan Ukrainan viranomaisia niiden
pyrkimyksissä vakauttaa tilanne ja jatkaa uudistuksia. Unioni on myös
ilmoittanut olevansa valmis täysin tukemaan kansainvälisen yhteisön ja
kansainvälisten rahoituslaitosten, erityisesti IMF:n, toimia, jotka liittyvät
kansainväliseen avustuspakettiin. Paketilla on tarkoitus vastata Ukrainan
kiireellisiin tarpeisiin, ja sen ehtona on Ukrainan selkeä sitoutuminen
uudistuksiin. Unionin rahoitustuki Ukrainalle vastaa ENP:ssä ja itäisessä
kumppanuudessa määritettyä unionin politiikkaa. Eurooppa-neuvosto toteaa 18
päivänä joulukuuta 2014 tekemissään päätelmissä, että komissio on maksanut
Ukrainalle makrotaloudellisena rahoitusapuna toisen 500 miljoonan euron
suuruisen erän, ja unioni ja sen jäsenvaltiot ovat valmiita helpottamaan ja
tukemaan Ukrainan uudistusprosessia yhdessä muiden avunantajien kanssa IMF:n
ehdoin.
(6)       Unionin makrotaloudellisen
rahoitusavun olisi oltava poikkeuksellinen rahoitusväline, jolla myönnetään
sitomatonta ja kohdentamatonta maksutasetukea avunsaajan välittömiin ulkoisen
rahoituksen tarpeisiin vastaamiseksi. Sillä olisi tuettava sellaisen
toimenpideohjelman täytäntöönpanoa, joka sisältää määrätietoisia välittömiä
sopeuttamis- ja rakenneuudistustoimia, joilla on tarkoitus parantaa
maksutasetta lyhyellä aikavälillä.
(7)       Ukrainan viranomaiset ja IMF
sopivat 30 päivänä huhtikuuta 2014 Ukrainan talouden sopeutus- ja
uudistusohjelmaa koskevasta 10,976 miljardin erityisnosto-oikeuden suuruisesta
kaksivuotisesta valmiusluottojärjestelystä (17,01 miljardia Yhdysvaltain
dollaria eli 800 prosenttia maan kiintiöstä). 
(8)       Ukrainan maksutasetilanteen
heikentyessä voimakkaasti komissio ilmoitti 5 päivänä maaliskuuta 2014
Ukrainalle suunnatusta tukipaketista, joka hyväksyttiin 6 päivänä maaliskuuta
2014 ylimääräisessä Eurooppa-neuvoston kokouksessa. Paketti sisältää vuosiksi
2014–2020 rahoitusapua 11 miljardia euroa. Siihen sisältyy samalle ajalle
yhteensä enimmillään 1,565 miljardin euron avustukset, jotka myönnetään
Euroopan naapuruuspolitiikan rahoitusvälineestä, naapuruuspolitiikan investointivälineestä,
vakauden ja rauhan edistämisvälineestä sekä yhteisen ulko- ja
turvallisuuspolitiikan määrärahoista, sekä enintään 1,61 miljardin euron
suuruinen unionin makrotaloudellinen rahoitusapu vuosiksi 2014–2015.
(9)       Taloustilanteen ja -näkymien
heiketessä Ukraina pyysi 9 päivänä syyskuuta 2014 unionilta lisää
makrotaloudellista rahoitusapua. Pyyntö esitettiin uudelleen 15 päivänä
joulukuuta 2014 päivätyssä kirjeessä.
(10)     Koska Ukraina kuuluu ENP:n
piiriin, sitä olisi pidettävä oikeutettuna unionin makrotaloudelliseen apuun.
(11)     Ukrainan maksutaseessa on
IMF:n ja muiden monenvälisten laitosten käyttöön asettamien varojen jälkeen
edelleen huomattava ulkoisen rahoituksen vaje, joten Ukrainalle annettavaa
unionin makrotaloudellista rahoitusapua pidetään tämänhetkisissä
poikkeuksellisissa olosuhteissa tarkoituksenmukaisena vastauksena Ukrainan
pyyntöön saada tukea talouden vakauttamiseen yhdessä IMF:n ohjelman kanssa.
Unionin makrotaloudellisella rahoitusavulla tuettaisiin Ukrainan talouden
vakauttamista ja rakenneuudistusohjelmaa täydentämällä IMF:n
rahoitusjärjestelyllä käyttöön asetettuja resursseja.
(12)     Unionin makrotaloudellisella
rahoitusavulla olisi tuettava kestävän ulkoisen rahoitusaseman palauttamista
Ukrainaan ja siten sen taloudellista ja sosiaalista kehitystä
assosiaatiosopimuksen mukaisesti.
(13)     Unionin makrotaloudellisen
rahoitusavun suuruuden määrittäminen perustuu Ukrainan jäljellä olevien
ulkoisen rahoituksen tarpeiden määrälliseen kokonaisarviointiin, ja siinä
otetaan huomioon maan kyky rahoittaa itseään omista varoistaan ja erityisesti
sen käytössä olevat valuuttavarannot. Unionin makrotaloudellisella
rahoitusavulla olisi täydennettävä IMF:n ja Maailmanpankin ohjelmia ja
rahoitusta. Määritettäessä avun määrää huomioon otetaan myös monenvälisiltä
avunantajilta odotetut rahoitusosuudet ja tarve varmistaa oikeudenmukainen
taakanjako unionin ja muiden avunantajien välillä sekä unionin muiden ulkoisten
rahoitusvälineiden aiempi käyttäminen Ukrainassa ja unionin kaikkien
toimenpiteiden tuottama lisäarvo. 
(14)     Komission olisi varmistettava,
että unionin makrotaloudellinen apu vastaa oikeudellisesti ja sisällöltään
unionin ulkoisen toiminnan eri alojen ja muiden asiaankuuluvien politiikkojen
keskeisiä periaatteita, tavoitteita ja toteutettuja toimenpiteitä.
(15)     Unionin makrotaloudellisella
rahoitusavulla olisi tuettava unionin Ukrainaan soveltamaa ulkopolitiikkaa.
Komission yksiköiden ja Euroopan ulkosuhdehallinnon olisi työskenneltävä
tiiviisti yhdessä koko makrotaloudellisen rahoitusaputoimen keston ajan unionin
ulkopolitiikan yhteensovittamiseksi ja sen johdonmukaisuuden varmistamiseksi.
(16)     Unionin makrotaloudellisella
rahoitusavulla olisi tuettava Ukrainan sitoutumista arvoihin, jotka ovat
yhteisiä unionin kanssa, mukaan lukien demokratia, oikeusvaltioperiaate, hyvä
hallintotapa, ihmisoikeuksien kunnioittaminen, kestävä kehitys ja köyhyyden
vähentäminen, sekä sen sitoutumista avoimen, sääntöihin perustuvan ja
oikeudenmukaisen kaupan periaatteisiin.
(17)     Makrotaloudellisen
rahoitusavun edellytyksenä olisi oltava, että Ukrainassa noudatetaan tehokkaita
demokraattisia mekanismeja, kuten parlamentaarista monipuoluejärjestelmää ja
oikeusvaltioperiaatetta, ja taataan ihmisoikeuksien kunnioittaminen. Lisäksi
unionin makrotaloudellisen rahoitusavun erityistavoitteina olisi oltava
Ukrainan julkisten varainhoitojärjestelmien tehokkuuden, läpinäkyvyyden ja
vastuuvelvollisuuden lisääminen ja sellaisten rakenneuudistusten edistäminen,
joilla pyritään tukemaan kestävää ja osallistavaa kasvua, työpaikkojen luomista
ja julkisen talouden vakauttamista. Komission ja Euroopan ulkosuhdehallinnon
olisi säännöllisesti seurattava sekä edellytysten täyttymistä että näiden
tavoitteiden saavuttamista.
(18)     Sen varmistamiseksi, että
unionin makrotaloudelliseen rahoitusapuun liittyvät unionin taloudelliset edut
suojataan tehokkaasti, Ukrainan olisi toteutettava asianmukaisia toimenpiteitä,
jotka liittyvät petosten, korruption ja muiden rahoitusapuun mahdollisesti
liittyvien sääntöjenvastaisuuksien estämiseen ja torjumiseen. Lisäksi olisi
määrättävä, että komissio huolehtii tarkastuksista ja
tilintarkastustuomioistuin tilintarkastuksista.
(19)     Unionin makrotaloudellisen
rahoitusavun maksaminen ei rajoita Euroopan parlamentin ja neuvoston valtuuksia
(budjettivallan käyttäjinä). 
(20)     Makrotaloudellisen
rahoitusavun edellyttämien määrärahojen määrien olisi vastattava monivuotisessa
rahoituskehyksessä vahvistettuja talousarviomäärärahoja.
(21)     Unionin makrotaloudellisen
rahoitusavun hallinnointi olisi annettava komission tehtäväksi. Sen
varmistamiseksi, että Euroopan parlamentti ja neuvosto voivat seurata tämän
päätöksen täytäntöönpanoa, komission olisi annettava niille säännöllisesti
tietoja rahoitusavun täytäntöönpanosta ja toimitettava niille asiaan liittyvät
asiakirjat.
(22)     Jotta tämän päätöksen
täytäntöönpanolle voidaan varmistaa yhdenmukaiset edellytykset, komissiolle
olisi siirrettävä täytäntöönpanovaltaa. Tätä valtaa olisi käytettävä Euroopan
parlamentin ja neuvoston asetuksen (EU) N:o 182/2011[12] mukaisesti.
(23)     Unionin makrotaloudelliseen
rahoitusapuun olisi sovellettava talouspoliittisia ehtoja, jotka vahvistetaan
yhteisymmärryspöytäkirjassa. Yhdenmukaisen täytäntöönpanon varmistamiseksi sekä
tehokkuussyistä komissio olisi valtuutettava neuvottelemaan tällaisista ehdoista
Ukrainan viranomaisten kanssa jäsenvaltioiden edustajista muodostuvan komitean
valvonnassa asetuksen (EU) N:o 182/2011 mukaisesti. Mainitun asetuksen
mukaisesti neuvoa-antavaa menettelyä olisi sovellettava pääsääntöisesti
kaikkiin muihin kuin mainitussa asetuksessa tarkoitettuihin tapauksiin. Kun
otetaan huomioon yli 90 miljoonan euron suuruisen avun mahdollinen huomattava
vaikutus, on asianmukaista käyttää tarkastelumenettelyä kyseisen raja-arvon
ylittävien toimien osalta. Kun otetaan huomioon unionin Ukrainalle myöntämän
makrotaloudellisen rahoitusavun määrä, yhteisymmärryspöytäkirjan hyväksymiseen
ja avun vähentämiseen, keskeyttämiseen tai peruuttamiseen olisi sovellettava
tarkastelumenettelyä,
OVAT HYVÄKSYNEET TÄMÄN PÄÄTÖKSEN:
1 artikla
1.           Unioni myöntää Ukrainalle
makrotaloudellisena rahoitusapuna, jäljempänä ’unionin makrotaloudellinen
rahoitusapu’, enintään 1,8 miljardia euroa tukeakseen maan talouden
vakauttamista ja merkittävää uudistusohjelmaa. Rahoitusavulla katetaan IMF:n
ohjelmassa määritettyjä Ukrainan maksutasetarpeita. 
2.           Unionin makrotaloudellinen
rahoitusapu myönnetään Ukrainalle kokonaisuudessaan lainoina. Komissiolle
annetaan valtuudet lainata tarvittavat varat unionin lukuun pääomamarkkinoilta
tai rahoituslaitoksilta ja lainata ne edelleen Ukrainalle. Lainojen
takaisinmaksuaika on enintään 15 vuotta.
3.           Komissio hallinnoi unionin
makrotaloudellisen rahoitusavun maksamista Kansainvälisen valuuttarahaston
(IMF) ja Ukrainan välisten sopimusten tai yhteisymmärryspöytäkirjojen sekä
Euroopan naapuruuspolitiikan (ENP) puitteissa sovituissa
EU–Ukraina-assosiaatiosopimuksessa ja EU–Ukraina-assosiaatio-ohjelmassa
vahvistettujen talousuudistuksia koskevien keskeisten periaatteiden ja
tavoitteiden kanssa yhteensopivalla tavalla. Komissio antaa Euroopan
parlamentille ja neuvostolle säännöllisesti tietoja unionin
makrotaloudellisesta rahoitusavusta, sen maksaminen mukaan lukien, ja toimittaa
näille toimielimille asiaan liittyvät asiakirjat ajallaan.
4.           Unionin makrotaloudellinen
rahoitusapu on saatavilla kahden ja puolen vuoden ajan 3 artiklan
1 kohdassa tarkoitetun yhteisymmärryspöytäkirjan voimaantulon jälkeisestä
päivästä alkaen.
5.           Jos Ukrainan rahoitustarpeet
pienenevät olennaisesti unionin makrotaloudellisen rahoitusavun maksukaudella
alkuperäisiin ennusteisiin verrattuna, komissio vähentää 7 artiklan 2 kohdassa
tarkoitetun tarkastelumenettelyn mukaisesti rahoitusavun määrää tai keskeyttää
tai peruuttaa sen.
2 artikla
1.           Makrotaloudellisen
rahoitusavun edellytyksenä on, että Ukrainassa noudatetaan tehokkaita
demokraattisia mekanismeja, kuten parlamentaarista monipuoluejärjestelmää ja
oikeusvaltioperiaatetta, ja taataan ihmisoikeuksien kunnioittaminen.
2.           Komissio ja Euroopan
ulkosuhdehallinto valvovat tämän edellytyksen täyttymistä unionin makrotaloudellisen
rahoitusavun elinkaaren ajan. 
3.           Tämän artiklan 1 ja 2 kohtaa
sovelletaan neuvoston päätöksen 2010/427/EU[13]
mukaisesti.
3 artikla
1.           Komissio sopii 7 artiklan 2
kohdassa tarkoitettua tarkastelumenettelyä noudattaen Ukrainan viranomaisten
kanssa unionin makrotaloudelliseen rahoitusapuun sovellettavista selkeästi
määritellyistä talouspolitiikkaa ja rahoitusta koskevista ehdoista, joissa
keskitytään rakenneuudistuksiin ja vakaaseen julkiseen talouteen; nämä ehdot
vahvistetaan yhteisymmärryspöytäkirjassa, johon sisältyy mainittujen ehtojen
täyttämisen aikataulu. Yhteisymmärryspöytäkirjassa esitettyjen
talouspolitiikkaa ja rahoitusta koskevien ehtojen on oltava yhdenmukaisia
1 artiklan 3 kohdassa tarkoitettujen sopimusten tai yhteisymmärryspöytäkirjojen
kanssa, mukaan lukien ne makrotalouden sopeutusohjelmat ja
rakenneuudistusohjelmat, joita Ukraina on toteuttanut IMF:n tuella. 
2.           Edellä 1 kohdassa
tarkoitetuilla ehdoilla pyritään erityisesti parantamaan Ukrainan julkisten
varainhoitojärjestelmien tehokkuutta, läpinäkyvyyttä ja vastuuvelvollisuutta
muun muassa unionin makrotaloudellisen rahoitusavun käytön osalta.
Toimenpiteitä suunniteltaessa on otettava asianmukaisesti huomioon myös
edistyminen markkinoiden vastavuoroisessa avaamisessa, sääntöihin perustuvan ja
oikeudenmukaisen kaupan kehittyminen ja muut unionin ulkopolitiikan
painopisteet. Komissio seuraa säännöllisesti, miten näiden tavoitteiden
saavuttamisessa edistytään.
3.           Unionin makrotaloudellisen
rahoitusavun yksityiskohtaiset rahoitusehdot vahvistetaan komission ja Ukrainan
viranomaisten välisessä lainasopimuksessa. 
4.           Komissio tarkistaa
säännöllisin väliajoin, että 4 artiklan 3 kohdan ehdot täyttyvät edelleen ja
että Ukrainan talouspolitiikka on unionin makrotaloudellisen rahoitusavun
tavoitteiden mukaista. Tätä varten komissio sovittaa toimintansa tiiviisti
yhteen IMF:n ja Maailmanpankin ja tarvittaessa Euroopan parlamentin ja
neuvoston kanssa.
4 artikla
1.           Komissio asettaa unionin
makrotaloudellisen rahoitusavun saataville kolmessa lainaerässä edellyttäen,
että 3 kohdan edellytykset täyttyvät. Kummankin erän koko vahvistetaan 3
artiklassa tarkoitetussa yhteisymmärryspöytäkirjassa. 
2.           Unionin makrotaloudellisen
rahoitusavun määrät rahoitetaan tarvittaessa neuvoston asetuksen (EY, Euratom)
N:o 480/2009[14]
mukaisesti. 
3.           Komissio tekee päätöksen
erien maksamisesta sen perusteella, täyttyvätkö kaikki seuraavat edellytykset:
(a)         
2 artiklassa säädetty edellytys;
(b)         
jatkuvasti tyydyttävä edistyminen sellaisen
toimenpideohjelman täytäntöönpanossa, joka sisältää määrätietoisia sopeuttamis-
ja rakenneuudistustoimia, joita muu kuin ennaltavarautuva IMF:n
luottojärjestely tukee; ja
(c)         
yhteisymmärryspöytäkirjassa sovittujen
talouspolitiikkaa ja rahoitusta koskevien ehtojen täyttäminen tietyssä
aikataulussa. 
Toinen erä voidaan maksaa aikaisintaan kolmen
kuukauden kuluttua ensimmäisen erän maksamisesta. Kolmas erä voidaan maksaa
aikaisintaan kolmen kuukauden kuluttua toisen erän maksamisesta.
4.           Jos 3 kohdassa säädetyt
edellytykset eivät täyty, komission on tilapäisesti keskeytettävä tai
peruutettava unionin makrotaloudellisen rahoitusavun maksaminen. Tällöin sen on
ilmoitettava Euroopan parlamentille ja neuvostolle keskeyttämisen tai
peruuttamisen syyt. 
5.           Unionin makrotaloudellinen
rahoitusapu maksetaan Ukrainan keskuspankille. Ellei
yhteisymmärryspöytäkirjassa toisin sovita ja edellyttäen, että jäljellä oleva
julkisen talouden rahoitustarve vahvistetaan, unionin varat voidaan siirtää
Ukrainan valtiovarainministeriölle, joka on lopullinen avunsaaja.
5 artikla
1.           Unionin makrotaloudelliseen
rahoitusapuun liittyvät lainanotto- ja lainanantotoimet toteutetaan
euromääräisinä ja käyttäen samaa arvopäivää, eikä niistä saa aiheutua unionille
tilannetta, jossa anto- ja ottolainauksen erääntymisajat poikkeavat toisistaan,
eikä sitä saa asettaa alttiiksi valuuttakurssi- tai korkoriskeille tai muille
kaupallisille riskeille.
2.           Olosuhteiden salliessa ja
Ukrainan pyynnöstä komissio voi toteuttaa tarvittavat toimet sen
varmistamiseksi, että lainaehtoihin sisältyy aikaistettua takaisinmaksua
koskeva lauseke ja että vastaava lauseke sisältyy myös lainanottotoimien
ehtoihin. 
3.           Jos olosuhteet sallivat
lainan koron alentamisen ja jos Ukraina sitä pyytää, komissio voi päättää
jälleenrahoittaa kaikki alkuperäiset lainansa tai osan niistä tai se voi
järjestellä rahoitusehdot uudelleen. Jälleenrahoitus- tai
uudelleenjärjestelytoimet on toteutettava 1 ja 4 kohdan mukaisesti, eivätkä ne
saa pidentää kyseisen lainan erääntymisaikaa tai kasvattaa jälleenrahoituksen
tai uudelleenjärjestelyn ajankohtana jäljellä olevan pääoman määrää.
4.           Ukrainan on maksettava kaikki
kulut, joita unionille aiheutuu tämän päätöksen mukaisista lainanotto- ja
lainanantotoimista. 
5.           Komissio tiedottaa Euroopan
parlamentille ja neuvostolle 2 ja 3 kohdassa tarkoitettujen toimien
etenemisestä.
6 artikla
1.           Unionin makrotaloudellisen
rahoitusavun täytäntöönpanossa noudatetaan Euroopan parlamentin ja neuvoston
asetusta (EU, Euratom) N:o 966/2012[15]
ja komission delegoitua asetusta (EU) N:o 1268/2012[16].
2.           Unionin makrotaloudellinen
rahoitusapu pannaan täytäntöön suoran hallinnoinnin avulla. 
3.           Ukrainan viranomaisten kanssa
tehtävät yhteisymmärryspöytäkirja ja lainasopimus sisältävät määräykset, joilla

(a)         
varmistetaan, että Ukraina tarkistaa
säännöllisesti, että unionin talousarviosta myönnettyä rahoitusta on käytetty
oikein, toteuttaa tarkoituksenmukaiset toimenpiteet väärinkäytösten ja petosten
estämiseksi ja tarpeen mukaan ryhtyy oikeudellisiin toimenpiteisiin periäkseen
tarvittaessa takaisin tämän päätöksen nojalla myönnetyt varat, jotka on
käytetty väärin;
(b)         
varmistetaan unionin taloudellisten etujen
suojaaminen ja määrätään erityisesti erityistoimenpiteistä unionin
makrotaloudelliseen rahoitusapuun kohdistuvien petosten, korruption ja muiden
väärinkäytösten estämiseksi ja torjumiseksi neuvoston asetuksen (EY, Euratom)
N:o 2988/95[17],
neuvoston asetuksen (Euratom, EY) N:o 2185/96[18]
ja Euroopan parlamentin ja neuvoston asetuksen (EU, Euratom) N:o 883/2013[19] mukaisesti; 
(c)         
annetaan komissiolle, Euroopan
petostentorjuntavirasto mukaan lukien, tai sen edustajille nimenomainen lupa
suorittaa tarkastuksia, paikan päällä suoritettavat tarkastukset ja
todentamiset mukaan lukien; 
(d)        
annetaan komissiolle ja
tilintarkastustuomioistuimelle nimenomaiset valtuudet toimittaa tarkastuksia
sinä aikana, kun unionin makrotaloudellinen rahoitusapu on saatavilla, ja sen
jälkeen, mukaan lukien asiakirjoihin ja tarkastuskäynteihin perustuvat
tarkastukset, kuten toiminnan arvioinnit;
(e)         
varmistetaan, että unionilla on oikeus lainan
aikaistettuun takaisinmaksuun, jos on osoitettu, että Ukraina on unionin
makrotaloudellisen rahoitusavun hallinnoinnissa sekaantunut petokseen tai
lahjontaan tai mihin tahansa muuhun unionin taloudellisia etuja vahingoittavaan
laittomaan toimintaan.
4.           Unionin makrotaloudellisen
rahoitusavun täytäntöönpanon aikana komission on toiminnan arviointien avulla
seurattava, että rahoitusavun kannalta merkitykselliset Ukrainan
rahoitusjärjestelyt, hallintomenettelyt sekä sisäiset ja ulkoiset
valvontamekanismit ovat moitteettomia.
7 artikla
1.           Komissiota avustaa komitea.
Tämä komitea on asetuksessa (EU) N:o 182/2011 tarkoitettu komitea.
2.           Kun viitataan tähän kohtaan,
sovelletaan asetuksen (EU) N:o 182/2011 5 artiklaa.
8 artikla
1.           Komissio antaa vuosittain
viimeistään 30 päivänä kesäkuuta Euroopan parlamentille ja neuvostolle
kertomuksen tämän päätöksen täytäntöönpanosta edeltävänä vuonna,
täytäntöönpanoa koskeva arviointi mukaan lukien. Kertomuksessa on
(a)         
tarkasteltava unionin makrotaloudellisen
rahoitusavun täytäntöönpanossa tapahtunutta edistystä;
(b)         
arvioitava Ukrainan taloudellista tilannetta ja
näkymiä sekä edistymistä 3 artiklan 1 kohdassa tarkoitettujen
toimenpiteiden toteuttamisessa;
(c)         
osoitettava yhteys yhteisymmärryspöytäkirjassa
vahvistettujen talouspoliittisten ehtojen, Ukrainassa meneillään olevan talous-
ja finanssipoliittisen kehityksen sekä unionin makrotaloudellisen rahoitusavun
erien maksamista koskevien komission päätösten välillä.
2.           Komissio toimittaa Euroopan
parlamentille ja neuvostolle viimeistään kahden vuoden kuluttua siitä, kun
1 artiklan 4 kohdassa tarkoitettu rahoitusavun saatavillaoloaika
päättyy, jälkiarviointikertomuksen, jossa arvioidaan päätökseen saadun unionin
makrotaloudellisen rahoitusavun tuloksia ja tehokkuutta ja sitä, missä määrin
se on myötävaikuttanut avun tavoitteiden saavuttamiseen.
9 artikla
Tämä päätös tulee voimaan kolmantena päivänä
sen jälkeen, kun se on julkaistu Euroopan unionin virallisessa lehdessä.
Tehty Brysselissä
Euroopan parlamentin puolesta                                              Neuvoston
puolesta
Puhemies                                                                                 Puheenjohtaja
SÄÄDÖSEHDOTUKSEEN LIITTYVÄ
RAHOITUSSELVITYS
1.           PERUSTIEDOT EHDOTUKSESTA/ALOITTEESTA 
1.1.        Ehdotuksen/aloitteen
nimi 
Makrotaloudellinen
apu Ukrainan tasavallalle
1.2.        Toimintalohko(t)
toimintoperusteisessa johtamis- ja budjetointijärjestelmässä (ABM/ABB)[20] 
Toimintalohko:          Osasto
01 – Talous- ja rahoitusasiat
Toiminto:                  03
– Kansainväliset talous- ja rahoitusasiat
1.3.        Ehdotuksen/aloitteen
luonne 
X Ehdotus/aloite
liittyy uuteen toimeen 
1.4.        Tavoitteet
1.4.1.     Komission
monivuotinen strateginen tavoite (monivuotiset strategiset tavoitteet), jonka
(joiden) saavuttamista ehdotus/aloite tukee 
”Hyvinvoinnin
edistäminen EU:n rajojen ulkopuolella”
Talouden ja
rahoituksen pääosaston keskeinen toiminta-alue: 
1. Euroopan
naapuruuspolitiikan täytäntöönpanon edistäminen syventämällä taloudellista
analyysia sekä lujittamalla poliittista vuoropuhelua ja toimintasuunnitelmien
taloudellisia osa-alueita koskevaa neuvontaa.
2. Kumppaneina
toimiville kolmansille maille suunnatun makrotaloudellisen rahoitusavun
kehittäminen, seuranta ja toteutus yhteistyössä asianomaisten kansainvälisten
rahoituslaitosten kanssa. 
1.4.2.     Erityistavoite
(erityistavoitteet) sekä toiminto (toiminnot) toimintoperusteisessa johtamis-
ja budjetointijärjestelmässä 
Erityistavoite
nro 1: ”Makrotaloudellisen rahoitusavun antaminen
kolmansille maille maksutaseongelmien ratkaisemiseksi ja ulkoisen velan
kestävyyden palauttamiseksi”
Toiminto
(toiminnot) toimintoperusteisessa johtamis- ja budjetointijärjestelmässä: Talous- ja rahoitusalan kansainväliset suhteet, globaali hallinta.
1.4.3.     Odotettavissa
olevat tulokset ja vaikutukset
Ehdotettu
rahoitusapu Ukrainalle muodostuu EU:n myöntämästä enintään 1,8 miljardin
euron lainasta, jolla pyritään parantamaan maksutaseen kestävyyttä.
Rahoitusavulla autetaan maata selviämään kotimaisista ja alueellisista
levottomuuksista johtuvista taloudellisista ja sosiaalisista ongelmista.
Rahoitusavulla tuetaan rakenneuudistuksia, joilla pyritään vauhdittamaan
kestävää talouskasvua ja parantamaan julkisen talouden hoitoa. 
1.4.4.     Tulos- ja
vaikutusindikaattorit 
Viranomaisten
edellytetään ilmoittavan komission yksiköille tiedot määrätyistä
indikaattoreista säännöllisesti ja esittävän kattavan raportin sovittujen
poliittisten ehtojen noudattamisesta ennen rahoitusavun maksamista. 
Rahoitusketjujen ja
hallintomenettelyjen toiminta arvioitiin Ukrainassa vuonna 2014 osana aiempien
rahoitusaputoimien valmistelua. Tämän jälkeen komission yksiköt jatkavat
julkisen talouden hoidon seurantaa. Myös Euroopan unionin edustusto Ukrainassa
raportoi säännöllisesti asioista, jotka liittyvät rahoitusavun seurantaan.
Komission yksiköt ovat tiiviissä yhteydessä IMF:ään ja Maailmanpankkiin
hyötyäkseen kokemuksista, joita nämä saavat Ukrainassa parhaillaan
toteuttamistaan toimista. 
Ehdotetussa
päätöksessä määrätään vuosittain Euroopan parlamentille ja neuvostolle
annettavasta kertomuksesta, joka sisältää arvion tämän toimenpiteen
täytäntöönpanosta. Riippumaton jälkiarviointi laaditaan kahden vuoden kuluessa
toteutuksen päättymisestä.
1.5.        Ehdotuksen/aloitteen
perustelut 
1.5.1.     Lyhyellä tai
pitkällä aikavälillä täytettävät vaatimukset 
Rahoitusavun
maksamisen ehtona on, että Ukraina edistyy tyydyttävästi IMF:n kanssa sopimansa
tulevan rahoitusjärjestelyn toteutuksessa. Lisäksi komissio sopii Ukrainan
viranomaisten kanssa yhteisymmärryspöytäkirjassa luetelluista erityisehdoista.
1.5.2.     EU:n
osallistumisesta saatava lisäarvo
Ehdotetulla
makrotaloudellisella rahoitusavulla autetaan Ukrainaa selviytymään kotimaisten
ja alueellisten levottomuuksien aiheuttamista taloudellisista sokeista ja
edistetään siten maan makrotaloudellista vakautta ja talousuudistuksia.
Rahoitusapu parantaa kansainvälisen avunantajayhteisön kriisin jälkeen sopiman
rahoitustukipaketin kokonaistehokkuutta täydentämällä kansainvälisten
rahoituslaitosten, EU:n ja muiden avunantajien myöntämiä resursseja. 
Ehdotettu ohjelma
myös osaltaan lujittaa maan hallituksen sitoutuneisuutta uudistusten
toteutukseen. Tämä tulos saavutetaan muun muassa asettamalla rahoitusavun
myöntämiselle asianmukaiset ehdot. Laajemmin tarkastellen ohjelma osoittaisi
alueen muille maille, että EU on valmis tukemaan maita, jotka ovat ryhtyneet
selkeästi edistämään poliittisia uudistuksia taloudellisesti vaikeissa
olosuhteissa.
1.5.3.     Vastaavista
toimista saadut kokemukset
Makrotaloudellisista
rahoitusapuoperaatioista on laadittu vuodesta 2004 yhteensä
15 jälkiarviointia. Arviointien mukaan makrotaloudellisen rahoitusavun
toimet edistävät osaltaan – vaikkakin toisinaan vaatimattomasti ja epäsuorasti
– ulkoisen kestävyyden parantumista, makrotalouden vakautta ja
rakenneuudistusten toteuttamista avunsaajamaassa. Useimmissa tapauksissa
makrotaloudellinen rahoitusapu vaikutti myönteisesti avunsaajamaan
maksutaseeseen ja auttoi hellittämään budjettirajoitteita. Rahoitusavun
ansiosta talouskasvu oli myös hieman nopeampaa.
1.5.4.     Yhteensopivuus
muiden kyseeseen tulevien välineiden kanssa ja mahdolliset synergiaedut
EU kuuluu Ukrainan
suurimpiin avunantajiin. Unioni aikoo myöntää kaudeksi 2014–2020 osana
säännönmukaista yhteistyöohjelmaansa enimmillään 1,565 miljardia euroa
avustuksia, joilla tuetaan Ukrainan poliittisia ja taloudellisia uudistuksia.
Tärkein lisäarvo,
joka makrotaloudellisesta rahoitusavusta saadaan verrattuna muihin EU:n
välineisiin, olisi se, että sillä helpotetaan nopeasti Ukrainan ulkoisia
rahoitusvaikeuksia ja edistetään vakaan makrotalouden kehyksen luomista – muun
muassa parantamalla maksutaseen kestävyyttä ja talousarviotilannetta – ja
asianmukaisen kehyksen tarjoamista rakenneuudistuksille. Makrotaloudellisella
rahoitusavulla ei myönnetä säännöllistä rahoitustukea eikä sen tarkoituksena
ole tukea avunsaajamaiden taloudellista ja sosiaalista kehitystä.
Makrotaloudellisen rahoitusavun maksaminen lopetetaan heti, kun maan ulkoisen
rahoitusaseman kestävyys on saatu palautettua. 
Makrotaloudellisella
rahoitusavulla olisi tarkoitus myös täydentää kansainvälisten rahoituslaitosten
suunnittelemia toimia, erityisesti IMF:n tukemia sopeuttamis- ja
uudistusohjelmia sekä Maailmanpankin kehitysapulainoja.
1.6.        Toiminnan ja
sen rahoitusvaikutusten kesto 
X
Ehdotuksen/aloitteen mukaisen toiminnan kesto on rajattu. 
X  Ehdotus/aloite on voimassa 2,5 vuotta yhteisymmärryspöytäkirjan
voimaantulosta, kuten päätösehdotuksen 1 artiklan 4 kohdassa todetaan. 
X  Rahoitusvaikutukset alkavat vuonna 2015 ja päättyvät vuonna 2018. 
1.7.        Hallinnointitapa
(Hallinnointitavat)[21]

X Suora
keskitetty hallinnointi, josta vastaa komissio  
2.           HALLINNOINTI 
2.1.        Seuranta- ja
raportointisäännöt 
Rahoitusapu on
luonteeltaan makrotaloudellista, ja se on johdonmukainen suhteessa IMF:n
tukemaan talousohjelmaan. Komission yksiköt seuraavat toimenpidettä IMF:n
järjestelyn edistymisen ja Ukrainan viranomaisten kanssa
yhteisymmärryspöytäkirjassa sovittavien uudistustoimenpiteiden toteuttamisen
edistymisen perusteella (ks. myös 1.4.4 kohta).
2.2.        Hallinnointi-
ja valvontajärjestelmä 
2.2.1.     Todetut riskit 
Tähän ehdotettuun
makrotaloudelliseen rahoitusapuoperaatioon liittyy ilman vakuuksia annettaviin
lainoihin liittyviä riskejä ja poliittisia riskejä. 
On olemassa riski,
että makrotaloudellista rahoitusapua, jota ei ole osoitettu tiettyihin
menoihin, voitaisiin käyttää petostarkoituksiin. Kyseinen riski liittyy
yleisesti ottaen sellaisiin seikkoihin kuin keskuspankin ja
valtiovarainministeriön hallintojärjestelmien laatu sekä riittävät sisäisen ja
ulkoisen tilintarkastuksen valmiudet. 
Toisen keskeisen
rahoitusaputoimeen liittyvän riskin taustalla on taloudellinen ja poliittinen
epävarmuus, joka johtuu erityisesti siitä, että Venäjän federaatio on ilman
provokaatiota loukannut Ukrainan suvereniteettia ja alueellista
koskemattomuutta. Maan sisällä suurin riski on poliittisen ja taloudellisen
uudistusprosessin ongelmiin liittyvä epävakaus. Yhteiskunnallinen
tyytymättömyys voi vaikeuttaa kansainvälisen yhteisön tukemien vakauttamis- ja
uudistustoimien sekä ehdotetun makrotaloudellisen rahoitusapuoperaation
täysimittaista toteuttamista sekä johtaa levottomuuksiin.
Ongelmia voi
aiheuttaa myös Euroopan ja muun maailman talouden tilan mahdollinen
heikentyminen.
2.2.2.     Valvontamenetelmä(t)

Makrotaloudellisen
rahoitusavun käyttöön sovelletaan todentamis-, valvonta- ja
tarkastusmenettelyjä, jotka ovat komission, Euroopan petostentorjuntaviraston
(OLAF) ja Euroopan unionin tilintarkastustuomioistuimen vastuulla.
2.2.3.     Valvonnan
kustannukset ja hyödyt ja todennäköinen vaatimustenvastaisuusaste
Komissiolle
aiheutuvat todentamis- ja valvontamenetelmiin liittyvät peruskustannukset sekä
ennen rahoitusapuoperaatiota laaditun rahoitusketjujen ja hallintomenettelyjen
operatiivisen arvioinnin kustannukset esitetään taulukossa 3.2.1. Lisäksi
kustannuksia aiheutuu Euroopan tilintarkastustuomioistuimen tarkastuksista ja
OLAFin mahdollisista toimista. Operatiivinen arviointi paitsi auttaa arvioimaan
varojen väärinkäytön riskejä myös tuottaa hyödyllistä tietoa julkisen talouden
hoidon alalla tarvittavista uudistuksista. Makrotaloudellisen
rahoitusapuvälineen käyttöönotosta alkaen saatujen kokemusten perusteella
vaatimustenvastaisuuden riskin (lainojen takaisinmaksun laiminlyöminen tai
varojen väärinkäyttö) arvioidaan olevan vähäinen.
2.3.        Toimenpiteet
petosten ja sääntöjenvastaisuuksien ehkäisemiseksi 
Varojen petollisen
käytön riskin pienentämiseksi on toteutettu ja toteutetaan useita toimia: 
Komission yksiköt
ja asianmukaisesti valtuutetut ulkoiset asiantuntijat tekivät huhtikuussa 2014
Ukrainassa operatiivisen arvioinnin Ukrainan valtiovarainministeriön ja
keskuspankin rahoitusketjuista ja hallintomenettelyistä. Tarkoituksena oli
varmistaa, että Euroopan unionin yleiseen talousarvioon sovellettavan varainhoitoasetuksen
vaatimukset täytetään. Tarkastelu koski muun muassa talousarvion valmistelua ja
toteutusta, sisäistä julkisen varainhoidon valvontaa, sisäistä ja ulkoista
tarkastusta, julkisia hankintoja, käteisvarojen ja julkisen velan hoitoa sekä
keskuspankin itsenäisyyttä. Siinä todettiin,
että Ukrainan kehys makrotaloudellisen rahoitusavun moitteettomalle
hallinnoinnille on niin hyvä, että EU voi myöntää tuen. Rahoitusapu
maksetaan erilliselle tilille Ukrainan keskuspankkiin.
Ukrainalle
myönnettävän makrotaloudellisen rahoitusavun ehdotetussa oikeusperustassa
säädetään myös petostentorjuntatoimista. Nämä toimenpiteet määritetään
tarkemmin lainasopimuksessa ja yhteisymmärryspöytäkirjassa. Niihin
sisällytetään määräykset tarkastuksista, petostentorjunnasta, tarkastuksista
sekä varojen takaisinperinnästä petosten ja korruption yhteydessä.
Rahoitusapuun aiotaan liittää toimintalinjoja koskevia ehtoja, jotka liittyvät
muun muassa julkisen talouden hoitoon ja joilla on tarkoitus lisätä
tehokkuutta, läpinäkyvyyttä ja vastuuvelvollisuutta. 
Rahoitusavun
käyttöön sovelletaan tarkastus-, valvonta- ja tilintarkastusmenettelyjä, jotka
ovat komission (Euroopan petostentorjuntaviraston (OLAF)) ja Euroopan
tilintarkastustuomioistuimen vastuulla.
3.           EHDOTUKSEN/ALOITTEEN ARVIOIDUT
RAHOITUSVAIKUTUKSET 
3.1.        Kyseeseen
tulevat monivuotisen rahoituskehyksen otsakkeet ja menopuolen budjettikohdat 
Talousarviossa jo olevat budjettikohdat 
01 03 02
Makrotaloudellinen rahoitusapu
01 03 06
Takuurahaston rahoittaminen
Monivuotisen
rahoituskehyksen otsakkeiden ja budjettikohtien mukaisessa järjestyksessä
 Moniv. rahoitus-kehyksen otsake || Budjettikohta || Määräraha- laji || Rahoitusosuudet 
 Numero [Nimi…...…...] || JM/EI-JM ([22])   || EFTA-mailta[23]   || ehdokasmailta[24]   || kolmansilta mailta || varainhoito­asetuksen 18 artiklan 1 kohdan aa ala­kohdassa tarkoitetut rahoitus­osuudet 
 4 || 01 03 02 Makrotaloudelli­nen rahoitusapu || JM || EI || EI || EI || EI 
 4 || 01 03 06 Takuurahaston rahoittaminen || EI-JM || EI || EI || EI || EI 
01 03 06 – Euroopan
unionin takaus unionin lainoille, jotka on otettu makrotaloudellisen avun
antamiseksi kolmansille maille: Ulkosuhteisiin liittyvien hankkeiden
takuurahastoa on rahoitettava neuvoston asetuksen (EY, Euratom) N:o 480/2009[25] mukaisesti. Tämän
asetuksen mukaan rahaston suuruus on 9 prosenttia (ns. tavoitesumma) kustakin
toimesta aiheutuvien yhteisöjen pääomasitoumusten kokonaismäärästä lisättynä
erääntyneillä ja maksamattomilla koroilla. Rahoitettava määrä lasketaan vuoden
”n” alussa tavoitesumman ja rahaston vuoden ”n-1” lopun nettovarojen erotuksena.
Rahoitettava määrä otetaan vuonna ”n” vuoden ”n + 1” alustavaan
talousarvioon ja maksetaan tosiasiallisesti yhtenä suorituksena vuoden
”n + 1” alussa budjettikohdasta ”Takuurahaston rahoittaminen”
(01 03 06). Tämän seurauksena 9 prosenttia maksetusta määrästä
(enintään 162 miljoonaa euroa) otetaan huomioon tavoitesummassa vuoden ”n-1”
lopussa laskettaessa takuurahastoon maksettavaa maksua.
Lainan talousarviotakausta vastaava erä
(”p.m.”) otetaan käyttöön ainoastaan, jos talousarviotakauksen maksua todella vaaditaan.
On epätodennäköistä, että takauksen maksua vaadittaisiin.
Uudet perustettaviksi esitetyt budjettikohdat:
ei ole.
3.2.        Arvioidut
vaikutukset menoihin 
3.2.1.     Yhteenveto
arvioiduista vaikutuksista menoihin 
milj. euroa (kolmen desimaalin tarkkuudella)
 || Monivuotisen rahoituskehyksen otsake: || 4 ||   ||   || [Nimi: EU kansainvälisenä toimijana] 
 || PO: ECFIN ||   ||   || vuosi 2015 || vuosi 2016 || vuosi 2017 || vuosi 2018 || YH­TEEN­SÄ || 
 ||  Toimintamäärärahat ||   ||   ||   ||   ||   || 
 || Budjettikohta 01 03 06 − Takuurahaston rahoittaminen || Sitoumukset || (1a) ||   ||   || 108 || 54 || 162 || 
 || Maksut || (2 a) ||   ||   || 108 || 54 || 162 || 
 || Tiettyjen ohjelmien määrärahoista katettavat hallintomäärärahat (operatiivinen arviointi ja jälkiarviointi) ||   ||   ||   ||   ||   || 
 || Budjettikohta 01 03 02 || Sitoumukset || (3) ||   || 0,2 ||   ||   || 0,20 || 
 ||   || Maksut || (3 a) ||   ||   || 0,2 ||   || 0,20 || 
 || PO ECFINin määrärahat YHTEENSÄ || Sitoumukset || =1+1a +3 ||   || 0,2 || 108 || 54 || 162,2 || 
 || Maksut || =2+2a +3 ||   ||   || 108,2 ||   54 || 162,2 || 
 ||  Toimintamäärärahat YHTEENSÄ || Sitoumukset || (4) ||   || 0,2 || 108 ||   54 || 162,2 || 
 ||   || Maksut || (5) ||   ||   || 108,2 ||   54 || 162,2 || 
  Toimintamäärärahat YHTEENSÄ, jälkiarviointi mukaan lukien || Sitoumukset || (4) ||   || 0,2 || 108 || 54 || 162,2 || 
 Maksut || (5) ||   ||   || 108,2 || 54 || 162,2 || 
  Tiettyjen ohjelmien määrärahoista katettavat hallintomäärärahat YHTEENSÄ || (6) ||   ||   ||   ||   ||   || 
 Monivuotisen rahoituskehyksen OTSAKKEESEEN 4 kuuluvat määrärahat YHTEENSÄ || Sitoumukset || =4+ 6 ||   || 0,2 || 108 ||   54 || 162,2 || 
 Maksut || =5+ 6 ||   ||   || 108,2 ||   54 || 162,2 || 
Jos ehdotuksella/aloitteella on vaikutuksia useampaan
otsakkeeseen:
milj. euroa (kolmen desimaalin tarkkuudella)
 Monivuotisen rahoituskehyksen otsake: || 5 || ”Hallintomenot” 
   ||   ||   ||   ||   ||   || 
   || vuosi 2014 || vuosi 2015 || vuosi 2016 || vuosi 2017 || YH­TEEN­SÄ 
  Henkilöresurssit ||   || 0,660 || 0,396 || 0,132 || 1,188 
  Muut hallintomenot ||   || 0,022 || 0,016 || 0,016 || 0,054 
 PO ECFIN YHTEENSÄ || Määrärahat ||   || 0,682 || 0,412 || 0,148 || 1,242 
 Monivuotisen rahoituskehyksen OTSAKKEESEEN 5 kuuluvat määrärahat YHTEENSÄ || (Sitoumukset yhteensä = maksut yhteensä) ||   || 0,682 || 0,412 || 0,148 || 1,242 
milj. euroa (kolmen desimaalin tarkkuudella)
   ||   || vuosi 2014 || vuosi 2015 || vuosi 2016 || vuosi 2017 || YHTEENSÄ 
 Monivuotisen rahoituskehyksen OTSAKKEISIIN 1–5 kuuluvat määrärahat YHTEENSÄ || Sitoumukset ||   || 0,682 || 0,412 || 0,148 || 1,242 
 Maksut ||   || 0,682 || 0,412 || 0,148 || 1,242 
3.2.2.     Arvioidut
vaikutukset toimintamäärärahoihin 
¨      Ehdotus/aloite
ei edellytä toimintamäärärahoja. 
X Ehdotus/aloite edellyttää toimintamäärärahoja seuraavasti:
Maksusitoumusmäärärahat, milj. euroa (kolmen
desimaalin tarkkuudella)
 Tavoitteet ja tuotokset   ò ||   ||   ||   ||   ||   ||   ||   ||   ||   ||   ||   
 ERITYISTAVOITE 1[26] ||   ||   ||   ||   ||   ||   ||   ||   ||   ||   ||   
   ||   || vuosi 2015 || vuosi 2016 || vuosi 2017 || vuosi 2018 || vuosi 2019 ||   ||   
   || Tyyppi || Lukumäärä || Kustannus || Numero || Kustannus || Numero || Kustannus || Numero || Kustannus || Numero || Kustannus || Lukumäärä yhteensä || Kustannukset yhteensä 
 – tuotos 1 || Jälkiarviointi ||   ||   ||   ||   || 1 || 0,2 ||   ||   ||   ||   || 1 || 0,2 
 – tuotos 2 || Takuurahaston rahoittaminen ||   ||   ||   ||   || 1 || 108 || 1 || 54 ||   ||   || 2 || 162 
 Välisumma erityistavoite 1 ||   ||   ||   ||   || 2 || 108,2 || 1 || 54 ||   ||   || 3 || 162,2 
 KUSTAN­NUKSET YHTEENSÄ ||   ||   ||   ||   || 2 || 108,2 || 1 || 54 ||   ||   || 3 || 162,2 
3.2.3.     Arvioidut
vaikutukset hallintomäärärahoihin
3.2.3.1.  Yhteenveto 
¨      Ehdotus/aloite
ei edellytä hallintomäärärahoja. 
X Ehdotus/aloite edellyttää hallintomäärärahoja seuraavasti:
milj. euroa (kolmen
desimaalin tarkkuudella)
   || [27]   || vuosi 2014 || vuosi 2015 || vuosi 2016 || vuosi 2017 || ja näitä seuraavat vuodet (ilmoitetaan kaikki vuodet, joille ehdotuksen/aloitteen vaikutukset ulottuvat, ks. kohta 1.6) || YHTEENSÄ 
 Monivuotisen rahoituskehyksen OTSAKE 5 ||   ||   ||   ||   ||   ||   ||   ||   ||   
 Henkilöresurssit ||   ||   || 0,660 || 0,396 || 0,132 ||   ||   ||   || 1,188 
 Muut hallintomenot (virkamatkat) ||   ||   || 0,022 || 0,016 || 0,016 ||   ||   ||   || 0,054 
 Monivuotisen rahoituskehyksen OTSAKE 5, välisumma ||   ||   || 0,682 || 0,412 || 0,148 ||   ||   ||   || 1,242 
 Monivuotisen rahoituskehyksen OTSAKKEESEEN 5 sisältymättömät[28]   ||   ||   ||   ||   ||   ||   ||   ||   ||   
 Henkilöresurssit ||   ||   ||   ||   ||   ||   ||   ||   ||   
 Muut hallintomenot ||   ||   ||   ||   ||   ||   ||   ||   ||   
 Monivuotisen rahoituskehyksen OTSAKKEESEEN 5 sisältymättömät, välisumma ||   ||   ||   ||   ||   ||   ||   ||   ||   
 YHTEENSÄ ||   ||   || 0,682 || 0,412 || 0,148 ||   ||   ||   || 1,242 
Hallintomäärärahojen
tarve katetaan toimen hallinnointiin jo osoitetuilla pääosaston määrärahoilla
ja/tai siirroilla sekä tarvittaessa sellaisilla lisäresursseilla, jotka toimea
hallinnoiva pääosasto voi saada käyttöönsä vuotuisessa määrärahojen
jakomenettelyssä talousarvion puitteissa.
3.2.3.2.   Henkilöresurssien arvioitu tarve 
¨ Ehdotus/aloite ei
edellytä henkilöresursseja. 
X Ehdotus/aloite edellyttää henkilöresursseja seuraavasti:
Arvio kokoaikaiseksi henkilöstöksi muutettuna
   ||   || vuosi 2014 || vuosi 2015 || vuosi 2016 || vuosi 2017 || ... ja näitä seuraavat vuodet (ilmoitetaan kaikki vuodet, joille ehdotuksen/aloitteen vaikutukset ulottuvat, ks. kohta 1.6) 
  Henkilöstötaulukkoon sisältyvät virat/toimet (virkamiehet ja väliaikaiset toimihenkilöt) || 
 01 01 01 01 (päätoimipaikka ja komission edustustot EU:ssa) ||   ||   || 5 || 3 || 1 ||   ||   ||   
 XX 01 01 02 (edustustot EU:n ulkopuolella) ||   ||   ||   ||   ||   ||   ||   ||   
 XX 01 05 01 (epäsuora tutkimustoiminta) ||   ||   ||   ||   ||   ||   ||   ||   
 10 01 05 01 (suora tutkimustoiminta) ||   ||   ||   ||   ||   ||   ||   ||   
  Ulkopuolinen henkilöstö (kokoaikaiseksi muutettuna)[29]   
 XX 01 02 01 (kokonaismäärärahoista katettavat sopimussuhteiset toimihenkilöt, vuokrahenkilöstö ja kansalliset asiantuntijat) ||   ||   ||   ||   ||   ||   ||   ||   
 XX 01 02 02 (sopimussuhteiset ja paikalliset toimihenkilöt, vuokrahenkilöstö, nuoremmat asiantuntijat ja kansalliset asiantuntijat EU:n ulkopuolisissa edustustoissa) ||   ||   ||   ||   ||   ||   ||   ||   
 XX 01 04 yy[30]   || – päätoimipaikassa ||   ||   ||   ||   ||   ||   ||   ||   
 – EU:n ulkop. edustustoissa ||   ||   ||   ||   ||   ||   ||   ||   
 XX 01 05 02 (epäsuora tutkimustoiminta: sopimussuhteiset toimihenkilöt, kansalliset asiantuntijat ja vuokrahenkilöstö)   ||   ||   ||   ||   ||   ||   ||   ||   
 10 01 05 02 (suora tutkimustoiminta: sopimussuhteiset toimihenkilöt, vuokrahenkilöstö ja kansalliset asiantuntijat) ||   ||   ||   ||   ||   ||   ||   ||   
 Muu budjettikohta (mikä?) ||   ||   ||   ||   ||   ||   ||   ||   
 YHTEENSÄ ||   ||   || 5 || 3 || 1 ||   ||   ||   
XX viittaa kyseessä olevaan toimintalohkoon eli
talousarvion osastoon.
Henkilöresurssien tarve katetaan toimen hallinnointiin jo osoitetulla
pääosaston henkilöstöllä ja/tai pääosastossa toteutettujen henkilöstön
uudelleenjärjestelyjen tuloksena saadulla henkilöstöllä sekä tarvittaessa
sellaisilla lisäresursseilla, jotka toimea hallinnoiva pääosasto voi saada
käyttöönsä vuotuisessa määrärahojen jakomenettelyssä talousarvion puitteissa.
Kuvaus henkilöstön tehtävistä:
 Virkamiehet ja väliaikaiset toimihenkilöt || Linjan D johtaja: Operaation valvonta ja hallinnointi, yhteydet neuvostoon ja parlamenttiin päätöksen ja yhteisymmärryspöytäkirjan hyväksymiseksi, neuvottelut Ukrainan viranomaisten kanssa yhteisymmärryspöytäkirjasta, kertomusten tarkastelu, virkamatkojen johtaminen ja ehtojen noudattamisessa saavutetun edistymisen arviointi. Linjan D yksikönpäällikkö / yksikönpäällikön sijainen: Johtajan avustaminen operaation valvonnassa ja hallinnoinnissa, yhteydenpidossa neuvostoon ja parlamenttiin päätöksen ja yhteisymmärryspöytäkirjan hyväksymiseksi, neuvotteluissa Ukrainan viranomaisten kanssa yhteisymmärryspöytäkirjasta ja lainasopimuksesta (yhdessä linjan L kanssa), kertomusten tarkastelussa ja ehtojen noudattamisessa saavutetun edistymisen arvioinnissa. Makrotaloudellisesta rahoitusavusta vastaava ekonomisti, (linja D): Päätöksen ja yhteisymmärryspöytäkirjan laatiminen, yhteydet viranomaisiin ja kansainvälisiin rahoituslaitoksiin, tarkastusmatkoille osallistuminen, komission yksiköiden raporttien laatiminen ja rahoitusavun hallinnointiin liittyvät komission menettelyt, yhteydet operatiivisista arvioinneista ja jälkiarvioinneista vastaaviin ulkopuolisiin asiantuntijoihin. Linja L (johtajan alaisuudessa toimivat yksiköt L4, L5 ja L6): Lainasopimuksen laatiminen, siitä neuvotteleminen Ukrainan viranomaisten kanssa sekä asiasta vastaavien komission yksiköiden hyväksynnän saaminen ja molempien osapuolten allekirjoitusten hankkiminen. Lainasopimuksen voimaantulon seuranta. Lainan (Lainojen) ottamista koskevien komission päätösten laatiminen, maksupyynnön(-pyyntöjen) seuranta, pankkien valinta, varainhankintatoimen(-toimien) valmistelu ja toteutus sekä varojen maksaminen Ukrainalle. Lainan takaisinmaksun seurantaa koskevien taustapalvelujen (back-office activities) toteuttaminen. Näitä toimia koskevien raporttien laatiminen. 
 Ulkopuolinen henkilöstö || Ei sovelleta 
3.2.4.     Yhteensopivuus
nykyisen monivuotisen rahoituskehyksen kanssa 
X Ehdotus/aloite on nykyisen monivuotisen rahoituskehyksen mukainen.
3.2.5.     Ulkopuolisten
tahojen rahoitusosuudet 
X Ehdotuksen/aloitteen rahoittamiseen ei osallistu ulkopuolisia tahoja.

3.3.        Arvioidut
vaikutukset tuloihin 
X       Ehdotuksella/aloitteella
ei ole vaikutuksia tuloihin.
[1]               Viranomaiset ovat tarkistaneet budjettia kahdesti
(maaliskuussa ja heinäkuussa) supistaakseen suurta julkisen talouden alijäämää.
[2]               Tammi–lokakuussa tavaroiden tuonti väheni 26,2 prosenttia
edellisvuoden vastaavaan ajankohtaan verrattuna. Vähennys oli paljon suurempi
kuin viennin 10,8 prosentin vähennys.
[3]               Rahoitustaseen nettomääräinen pääoman ulosvirtaus oli
4,8 miljardia Yhdysvaltain dollaria tammi–lokakuussa 2014. Keskeinen tekijä pääoman
ulosvirtauksen taustalla oli se, että ulkomailla asuvat nostivat
pankkitalletuksiaan. Myös suorissa ulkomaisissa sijoituksissa ja
arvopaperisijoituksissa esiintyi samaan aikaan ulosvirtausta, joskin
pienemmässä mittakaavassa.
[4]               EYVL L 209, 6.8.2002, s. 22–23.
[5]               EUVL L 189, 22.7.2010, s. 28.
[6]               EUVL L 111, 15.4.2014, s. 85.
[7]               EUVL C […], […], s. […].
[8]               Euroopan parlamentin kanta, vahvistettu… 2012, ja
neuvoston päätös, annettu… 2012.
[9]               EYVL L 209, 6.8.2002, s. 22–23.
[10]             EUVL L 189, 22.7.2010, s. 28.
[11]             EUVL L 111, 15.4.2014, s. 85.
[12]             Euroopan parlamentin ja neuvoston asetus (EU) N:o
182/2011, annettu 16 päivänä helmikuuta 2011, yleisistä säännöistä ja
periaatteista, joiden mukaisesti jäsenvaltiot valvovat komission
täytäntöönpanovallan käyttöä (EUVL L 55, 28.2.2011, s. 13).
[13]             Neuvoston päätös 2010/427/EU, annettu 26 päivänä
heinäkuuta 2010, Euroopan ulkosuhdehallinnon organisaatiosta ja toiminnasta
(EUVL L 201, 3.8.2010, s. 30).
[14]             Neuvoston asetus (EY, Euratom) N:o 480/2009, annettu 25
päivänä toukokuuta 2009, takuurahaston perustamisesta ulkosuhteisiin
liittyville hankkeille (EUVL L 145, 10.6.2009, s. 10).
[15]             Euroopan parlamentin ja neuvoston asetus (EU, Euratom)
N:o 966/2012, annettu 25 päivänä lokakuuta 2012, unionin yleiseen
talousarvioon sovellettavista varainhoitosäännöistä ja neuvoston asetuksen (EY,
Euratom) N:o 1605/2002 kumoamisesta (EUVL
L 298, 26.10.2012, s. 1).
[16]             Komission delegoitu asetus (EU) N:o 1268/2012, annettu 29
päivänä lokakuuta 2012, unionin yleiseen talousarvioon sovellettavista varainhoitosäännöistä
annetun Euroopan parlamentin ja neuvoston asetuksen (EU, Euratom) N:o 966/2012
soveltamissäännöistä (EUVL L 362, 31.12.2012, s. 1).
[17]             Neuvoston asetus (EY, Euratom) N:o 2988/95, annettu
18 päivänä joulukuuta 1995, Euroopan yhteisöjen taloudellisten etujen
suojaamisesta (EYVL L 312, 23.12.1995, s. 1).
[18]             Neuvoston asetus (Euratom, EY) N:o 2185/96, annettu 11
päivänä marraskuuta 1996, komission paikan päällä suorittamista tarkastuksista
ja todentamisista Euroopan yhteisöjen taloudellisiin etuihin kohdistuvien
petosten ja muiden väärinkäytösten estämiseksi (EYVL L 292, 15.11.1996, s. 2).
[19]             Euroopan parlamentin ja neuvoston asetus (EU, Euratom) N:o
883/2013, annettu 11 päivänä syyskuuta 2013, Euroopan petostentorjuntaviraston
(OLAF) tutkimuksista sekä Euroopan parlamentin ja neuvoston asetuksen (EY) N:o
1073/1999 ja neuvoston asetuksen (Euratom) N:o 1074/1999 kumoamisesta (EUVL L
248, 18.9.2013, s. 1).
[20]             ABM: toimintoperusteinen johtaminen; ABB:
toimintoperusteinen budjetointi.
[21]             Kuvaukset eri hallinnointitavoista ja viittaukset
varainhoitoasetukseen ovat saatavilla budjettipääosaston verkkosivuilla
osoitteessa http://www.cc.cec/budg/man/budgmanag/budgmanag_en.html
[22]             JM = jaksotetut määrärahat; EI-JM = jaksottamattomat
määrärahat.
[23]             EFTA: Euroopan vapaakauppaliitto.
[24]             Ehdokasmaat ja soveltuvin osin Länsi-Balkanin mahdolliset
ehdokasmaat.
[25]             Neuvoston asetus (EY, Euratom) N:o 480/2009, annettu 25
päivänä toukokuuta 2009, takuurahaston perustamisesta ulkosuhteisiin
liittyville hankkeille (EUVL L 145, 10.6.2009, s. 10).
[26]             Kuten kuvattu kohdassa 1.4.2. ”Erityistavoitteet”.
[27]             Vuosi n on ehdotuksen/aloitteen toteutuksen aloitusvuosi.
[28]             Tekninen ja/tai hallinnollinen apu sekä EU:n ohjelmien
ja/tai toimien toteuttamiseen liittyvät tukimenot (entiset BA-budjettikohdat),
epäsuora ja suora tutkimustoiminta.
[29]             CA = sopimussuhteiset toimihenkilöt; LA = paikalliset
toimihenkilöt; SNE = kansalliset asiantuntijat; INT = vuokrahenkilöstö ja JED =
nuoremmat asiantuntijat EU:n ulkopuolisissa edustustoissa.
[30]             Toimintamäärärahoista katettavan ulkopuolisen henkilöstön
enimmäismäärä (entiset BA-budjettikohdat).